CELEX: 32022D1004
Language: lt
Date: 2022-06-17 00:00:00
Title: Tarybos įgyvendinimo sprendimas (ES) 2022/1004 2022 m. birželio 17 d. kuriuo, vadovaujantis Direktyvos 2003/96/EB 19 straipsniu, Suomijai leidžiama taikyti sumažintą apmokestinimo normą tam tikriems šilumos siurbliams, elektriniams katilams ir recirkuliaciniams vandens siurbliams tiekiamai elektros energijai

2022 6 27   
               
               
                  LT
               
               
                  Europos Sąjungos oficialusis leidinys
               
               
                  L 168/84
               
            
         TARYBOS ĮGYVENDINIMO SPRENDIMAS (ES) 2022/1004
         2022 m. birželio 17 d.
         kuriuo, vadovaujantis Direktyvos 2003/96/EB 19 straipsniu, Suomijai leidžiama taikyti sumažintą apmokestinimo normą tam tikriems šilumos siurbliams, elektriniams katilams ir recirkuliaciniams vandens siurbliams tiekiamai elektros energijai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą, (1) ypač į jos 19 straipsnį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2021 m. rugpjūčio 6 d. raštu Suomija pagal Direktyvos 2003/96/EB 19 straipsnyje nustatytą procedūrą paprašė leidimo taikyti sumažintą apmokestinimo normą elektros energijai, kuri tiekiama šilumos siurbliams ir elektriniams katilams, gaminantiems šilumą centralizuoto šilumos tiekimo tinklui, šilumos siurbliams, kurių vardinė šiluminė galia ne mažesnė kaip 0,5 MW ir kurie nėra prijungti prie centralizuoto šilumos tiekimo tinklo, ir recirkuliaciniams vandens siurbliams geoterminio šilumos tiekimo įrenginiuose. 2021 m. lapkričio 4 d., 2022 m. sausio 26 d. ir 2022 m. vasario 16 d. Suomijos valdžios institucijos pateikė prašymą pagrindžiančią papildomą informaciją ir paaiškinimus;
                  
               
                     (2)
                  
                  
                     prašydama sumažintos normos Suomija siekia padidinti galutinio šilumos tiekimo energijos suvartojimo sektoriaus elektrifikaciją ir skatinti šilumos gamybą be degimo, kad būtų sumažintas išmetalų kiekis. Tikimasi, kad didesnis elektrinių šilumos tiekimo įrenginių naudojimas bus naudingas aplinkai ir klimatui;
                  
               
                     (3)
                  
                  
                     leidžiant Suomijai taikyti sumažintą apmokestinimo normą elektros energijai, kuri tiekiama šilumos siurbliams ir elektriniams katilams, gaminantiems šilumą centralizuoto šilumos tiekimo tinklui, šilumos siurbliams, kurių vardinė šiluminė galia ne mažesnė kaip 0,5 MW ir kurie nėra prijungti prie centralizuoto šilumos tiekimo tinklo, ir recirkuliaciniams vandens siurbliams geoterminio šilumos tiekimo įrenginiuose, neviršijama to, kas būtina siekiant padidinti galutinio šilumos tiekimo energijos suvartojimo sektoriaus elektrifikaciją. Tokie šilumos tiekimo įrenginiai skatina žaliąją pertvarką ir mažina šilumos gamybos, pagrįstos deginamu kuru, naudojimą. Tie įrenginiai dar nėra konkurencingi rinkoje, o Suomijos prašomu sumažintos apmokestinimo normos taikymu būtų ribojama administracinė našta. Todėl nepanašu, kad tos priemonės taikymo laikotarpiu būtų labai iškraipyta konkurencija, taigi, priemonė neturės neigiamo poveikio tinkamam vidaus rinkos veikimui;
                  
               
                     (4)
                  
                  
                     remiantis Direktyvos 2003/96/EB 19 straipsnio 2 dalimi, kiekvieno pagal tos direktyvos 19 straipsnio 1 dalį suteikiamo leidimo galiojimo laikotarpis turi būti griežtai apribotas. Siekiant užtikrinti, kad leidimo galiojimo laikotarpis būtų pakankamai ilgas, kad atitinkami ekonominės veiklos vykdytojai neprarastų noro daryti būtinas investicijas, tikslinga leidimą suteikti nuo 2022 m. sausio 1 d. iki 2027 m. gruodžio 31 d. Vis dėlto, siekiant nepakenkti būsimiems bendriems esamos teisinės sistemos pokyčiams, tikslinga numatyti, kad, jei Taryba, veikdama Sutarties dėl Europos Sąjungos veikimo 113 straipsnio ar kitos atitinkamos jos nuostatos pagrindu, nustatytų pakeistą bendrąją energinių produktų ir elektros energijos apmokestinimo sistemą, prie kurios leidimas nebūtų pritaikytas, leidimas nustotų būti taikomas tą dieną, kurią būtų pradėta taikyti ta pakeista bendroji sistema;
                  
               
                     (5)
                  
                  
                     siekiant užtikrinti, kad įrenginių operatoriai galėtų toliau skatinti naudoti šilumos siurblius ir elektrinius katilus, gaminančius šilumą centralizuoto šilumos tiekimo tinklui, šilumos siurblius, kurių vardinė šiluminė galia ne mažesnė kaip 0,5 MW ir kurie nėra prijungti prie centralizuoto šilumos tiekimo tinklo, ir recirkuliacinius vandens siurblius geoterminio šilumos tiekimo įrenginiuose, turėtų būti užtikrinta, kad Suomija jos prašomą mokesčio sumažinimą gali pradėti taikyti nuo 2022 m. sausio 1 d. Numatant galimybę tą sumažinimą pradėti taikyti anksčiau nei įsigalios leidimas, atsižvelgiama į teisėtus ekonominės veiklos vykdytojų lūkesčius, nes leidimas nepažeidžia jų teisių ir pareigų;
                  
               
                     (6)
                  
                  
                     šis sprendimas neturi poveikio Sąjungos taisyklių, susijusių su valstybės pagalba, taikymui,
                  
               PRIĖMĖ ŠĮ SPRENDIMĄ:
         
            1 straipsnis
            Su sąlyga, kad bus laikomasi Direktyvos 2003/96/EB 10 straipsnyje nurodyto minimalaus apmokestinimo lygio, nustatyto naudojimui verslui tos direktyvos I priedo C lentelėje, Suomijai leidžiama taikyti sumažintą apmokestinimo normą bet kuriam iš šių įrenginių tiekiamai elektros energijai:
            
                        a)
                     
                     
                        šilumos siurbliams ir elektriniams katilams, gaminantiems šilumą centralizuoto šilumos tiekimo tinklui;
                     
                  
                        b)
                     
                     
                        šilumos siurbliams, kurių vardinė šiluminė galia ne mažesnė kaip 0,5 MW ir kurie nėra prijungti prie centralizuoto šilumos tiekimo tinklo;
                     
                  
                        c)
                     
                     
                        recirkuliaciniams vandens siurbliams geoterminio šilumos tiekimo įrenginiuose.
                     
                  
         
            2 straipsnis
            Šis sprendimas taikomas nuo 2022 m. sausio 1 d. iki 2027 m. gruodžio 31 d.
            Vis dėlto, jei Taryba, veikdama Sutarties dėl Europos Sąjungos veikimo 113 straipsnio ar kitos atitinkamos jos nuostatos pagrindu, nustatytų pakeistą bendrąją energinių produktų ir elektros energijos apmokestinimo sistemą, prie kurios pagal šio sprendimo 1 straipsnį suteiktas leidimas nebūtų pritaikytas, šis sprendimas nustotų būti taikomas tą dieną, kurią būtų pradėta taikyti ta pakeista bendroji sistema.
         
         
            3 straipsnis
            Šis sprendimas skirtas Suomijos Respublikai.
         
         
            Priimta Liuksemburge 2022 m. birželio 17 d.
            
               
                  Tarybos vardu
               
               
                  Pirmininkas
               
               B. LE MAIRE
            
         
         
            (1)  OL L 283, 2003 10 31, p. 51.